SINGER อวด Q1 กำไรนิวไฮ 215 ลบ. รับพอร์ตสินเชื่อทะลุ 1.2 หมื่นลบ. ดัน “SGC” เข้าตลาดปีนี้
SINGER อวดไตรมาส 1/65 กำไรนิวไฮแตะ 215.41 ลบ. โต 54% จากปีก่อนกำไร 140.12 ลบ. รับพอร์ตสินเชื่อทะลุ 1.2 หมื่นลบ. พร้อมดัน "เอส จี แคปปิตอล" เข้าตลาดปีนี้ เพิ่มโอกาสการเติบโต สร้าง New S-Cure ใหม่
SINGER อวดไตรมาส 1/65 กำไรนิวไฮ! แตะ 215.41 ลบ. โต 54% รับพอร์ตสินเชื่อทะลุ 1.2 หมื่นลบ. พร้อมดัน "เอส จี แคปปิตอล" เข้าตลาดปีนี้
11 พ.ค. 2565

บริษัท ซิงเกอร์ประเทศไทย จำกัด (มหาชน)  หรือ SINGER รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยนายกิตติพงศ์ กนกวิไลรัตน์ กรรมการผู้จัดการใหญ่ SINGER เปิดเผยว่า ผลประกอบการงวดประจำไตรมาส 1/2565 ประสบความสำเร็จทำนิวไฮสูงสุดอีกครั้งกำไรสุทธิอยู่ที่ 215 ล้านบาท เพิ่มขึ้น 53.6% เมื่อเทียบกับงวดเดียวกันของปีก่อน และมีรายได้รวมอยู่ที่ 1,211 ล้านบาท เพิ่มขึ้น 20.9% เมื่อเทียบกับงวดเดียวกันของปีก่อน
ทั้งนี้มีสาเหตุหลักมาจากรายได้จากการขายที่เพิ่มขึ้น และความแข็งแกร่งของพอร์ตสินเชื่อที่เติบโตได้ตามเป้าหมายหรืออยู่ที่ 12,357 ล้านบาท จากสิ้นปี 2564 อยู่ที่ 10,962 ล้านบาท โดยสินเชื่อเช่าซื้อกลุ่มเครื่องใช้ไฟฟ้า และสินค้าเชิงพาณิชย์ (HP) มีสัดส่วนพอร์ตอยู่ที่ 41% และสินเชื่อที่มีทะเบียนรถเป็นประกัน หรือ (C4C) เป็นเรือธงการเติบโตของ SINGER ตลอดหลายปีที่ผ่านมา มีสัดส่วนพอร์ตอยู่ที่ 56%
นอกจากนี้ การมีจำนวนพนักงานขาย และเครือข่ายสาขาย่อยของซิงเกอร์แฟรนไชส์เพิ่มขึ้น ส่งผลให้อัตรากำไรขั้นต้นเพิ่มขึ้นอยู่ที่ 69.8 % และมีอัตรากำไรสุทธิอยู่ที่ 17.8 % สำหรับภาพรวมหนี้ด้อยคุณภาพ (NPL) อยู่ที่ 3.8 % รักษาความสามารถในการรักษา NPL อยู่ในระดับต่ำต่อเนื่อง
สำหรับในไตรมาส 2/2565 เดินหน้าเชิงรุกรับช่วงไฮซีซั่นสินค้าเครื่องใช้ไฟฟ้าเติบโต และแผนขยายแฟรนไชส์ครอบคลุมทั่วประเทศจากปัจจุบันอยู่ที่ 4,643 แห่ง วางเป้าหมายสิ้นปีไว้ที่ 7,000 แห่ง เพื่อเพิ่มช่องทางการเข้าถึงลูกค้าเป้าหมาย รวมทั้งการขยายพอร์ตสินค้าใหม่ๆ ที่เป็นโอกาส ผ่านการจับมือกับพันธมิตร เช่น กลุ่ม JMART BTS GUNKUL ขณะที่เป้าหมายพอร์ตสินเชื่อปีนี้วางไว้ 15,500 ล้านบาท มั่นใจเป็นไปตามนั้น
อย่างไรก็ดี แผนการนำบริษัทย่อย บริษัท เอส จี แคปปิตอล จำกัด (มหาชน) (SGC) เข้ามาระดมทุนจดทะเบียนในตลาดหลักทรัพย์แห่งประเทศไทยภายในปีนี้ นับเป็นก้าวใหญ่ของ SINGER ในการปลดล็อกมูลค่าบริษัทลูก และโอกาสการเติบโตอย่างมีนัยสำคัญของพอร์ตสินเชื่อในอนาคต